PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea
 Legii bibliotecilor nr. 334/2002 


Propunerea legislativă pentru modificarea Legii bibliotecilor nr. 334/2002 a fost transmisă Comisiei cu adresa nr. Pl.-x   923 din 4 decembrie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei juridice, de disciplină şi imunităţi, care a avizat negativ propunerea legislativă. În redactarea raportului, Comisia a ţinut cont de avizul negativ nr. 943  din 03.07.2006 emis de Consiliul Legislativ, precum şi de Punctul de vedere al Guvernului, nr. 2099/06.07.2006, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat, în şedinţa din 29 noiembrie 2006, în calitate de primă Cameră sesizată.

Propunerea legislativă a fost dezbătută în şedinţa Comisiei din ziua de 14 februarie 2007. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Guvernului, domnul András István Demeter, director general în cadrul Ministerului Culturii şi Cultelor. 

Propunerea legislativă are ca obiect de reglementare modificarea art. 11 din Legea bibliotecilor nr. 334/2002, republicată, cu modificările şi completările ulterioare, în sensul ca Biblioteca Naţională a României, care în prezent funcţionează în subordinea Ministerului Culturii şi Cultelor, să-şi desfăşoare activitatea sub controlul Parlamentului.

La lucrările Comisiei au fost prezenţi 14 deputaţi, din totalul de 20 membri ai Comisiei. 


Raportul Comisiei a fost adoptat unanimitatea voturilor celor prezenţi în sală în momentul votului.

Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea Legii  bibliotecilor nr. 334/2002. Motivarea respingerii se întemeiază pe următoarele considerente:

· bibliotecile care îşi desfăşoară activitatea sub controlul Parlamentului (bibliotecile parlamentare) au, în principal, indiferent de tip şi formă de organizare, rolul de a furniza servicii pentru Parlament şi pentru funcţionarii acestuia. Biblioteca Naţională a României reprezintă, aşa cum stipulează definiţia noţiunii de „bibliotecă naţională”, prevăzută la art. 1 din Legea bibliotecilor nr. 334/2002, „o instituţie investită cu sarcina de a achiziţiona, de a prelucra şi de a conserva la nivel naţional documente din toate domeniile cunoaşterii şi, în particular, pe cele referitoare la limba şi la civilizaţia română; organizatoare a Depozitului legal de documente; principala sursă documentară pentru cunoaşterea culturii naţionale, cu rol în desfăşurarea unor programe culturale de interes naţional şi internaţional”.  

· Evidenţiem faptul că Ministerul Culturii şi Cultelor reprezintă organul de specialitate al administraţiei publice centrale care elaborează şi asigură aplicarea strategiei şi politicilor în domeniile culturii şi artei. În considerarea acestui rol şi având în vedere scopul şi funcţiile Bibliotecii Naţionale a României, instituţia a fost înfiinţată şi funcţionează în subordinea Ministerului Culturii şi Cultelor. 

   PREŞEDINTE,



SECRETAR,



    

 Cătălin MICULA

                    Dumitru AVRAM

                                  Expert,                                                      Consilier,

                            Cristina DAN                                                     Dan KALBER
